Lørdag den 22. november slår Galleri Tornby i Tversted dørene op for sin nye udstilling. Udstillingen SPILD? er i led i projektet Nulskrald - et forsøg hvor borgere i Tversted i løbet af 2014 har sat fokus på affaldshåndtering og genbrug. Kulturminister Marianne Jelved har bakket op om Tversteds projekt med mere genbrug, og det er derfor også hende, der skal holde åbningstalen, når der er fernisering på udstillingen SPILD? på Galleri Tornby. Udstillingen indeholder værker, der er skabt af ting, som folk har kasseret og smidt ud. Blandt andet er der skulpturer af skrot og smykker af ødelagt legetøj. I forbindelse med ferniseringen er der også fokus på genbrug. Her skal elever fra Vrå Højskole nemlig spille musik på genbrugsinstrumenter, og til alle gæsterne vil der blive serveret mad af rester.

Referat:
Det er ikke en fejl, når en masse affald fylder Galleri Tornby i Tversted i weekenden. Udstillingen skal vise, at det, man tror er affald, godt kan bruges fornuftigt.